**Magyar Lovassport Szövetség**

**Távlovagló- és Távhajtó Szakág**

**Szakbizottsági ülés**

**2020. május 12., 10.00**

Bejelentkeztek, és végig jelen vannak Google Meet kapcsolaton keresztül:

* Mihók Csaba elnök
* Rencsár Zita
* Illés Barna
* Kontár Gergő
* Bányai Béla
* dr. Varga Katalin

A Szakbizottság egyhangúlag meghozta az alábbi

**11/2020 sz. szakbizottsági határozat**

*Zártkapus távlovas- és távhajtó versenyek általános járvány-és egészségvédelmi szabályait a jegyzőkönyv mellékletét képező egységes szerkezetben a Szakbizottság elfogadja és a Magyar Lovassport Szövetség elé terjeszti.*

A Szakbizottság egyhangúlag meghozta az alábbi

**12/2020 sz. szakbizottsági határozat**

*Magyar Lovassport Szövetség Távlovagló- és Távhajtó Szakága által jóváhagyott hivatalos versenyt, 2020. július 11-től lehet rendezni. A Szakbizottság 2020. június 15-ig várja a rendezők jelentkezését, és ez alapján állítja majd össze a 2020-as versenynaptár tervezetet.*

Hangsúlyozza a Szakbizottság, hogy a jogszabályok és a Magyar Lovassport Szövetség szabályai változhatnak, ez a fenti döntés módosításához vezethet. A járványhelyzet alakulása alapján a Szakbizottság is fenntartja magának a fenti döntés megváltoztatásának jogát.

A Szakbizottság törekszik arra, hogy négy országos bajnoki fordulóra kerüljön sor 2020-ban.

Jelenleg Ostoros (valószínűleg július 17-19), Bükkösd, Izsák, Szilvásvárad, Cece és Simonpuszta merült fel, mint lehetséges versenyhelyszínek. Velük egyeztetéseket folytat a Szakbizottság arról, hogy tudják-e a feltételeket biztosítani, vállalni, illetve milyen időpont lenne nekik megfelelő.

Mihók Csaba az ostorosi önkormányzattal egyeztet, Bányai Béla az izsáki és cecei szervezőkkel, Illés Barna a bükkösdi és simonpusztai, Varga Kata a szilvásváradi szervezőkkel folytat egyeztetéseket.

Azt, hogy a versenyen külföldi versenyzők részt vehetnek-e, az aktuális szabályok alapján versenyenként, a szervezőkkel egyeztetve dönti majd el a Szakbizottság.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr. Varga Katalin jegyzőkönyvvezető

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rencsár Zita jegyzőkönyvhitelesítő Kontár Gergő jegyzőkönyvhitelesítő

I. sz. melléklet

**Zártkapus távlovas- és távhajtó versenyek általános járvány- és egészségvédelmi szabályai**

figyelemmel a Covid-19 vírus okozta járványhelyzetre

1. A járvány- és egészségvédelmi szabályok a versenytérre (pálya, segítő pontok, állatorvosi kapu) és a teljes versenyhelyszínre vonatkoznak, ide értve minden olyan területet, ahol a résztvevők a verseny ideje alatt tartózkodnak (például az istállókat, parkolókat, büféket, mosdókat).
2. A versenyhelyszínen és a versenytéren 1,5 méter távolságot (továbbiakban védőtávolság) kell tartani egymástól.
3. Zárt terekben (ide értve az istállókat és a rendezvénysátrakat is), továbbá az állatorvosi kapu vizsgálati területén kötelező az orvosi maszk, vagy az orrot és szájat eltakaró sál vagy kendő viselése. A kötelező maszkviselésre vonatkozóan a versenyrendező szigorúbb rendelkezést hozhat.
4. Az állatorvosi kapu vizsgálati területére egy lóval legfeljebb egy személy léphet be, maszkban. Kiskorú gyermek lovát egyik felnőtt kísérője mutassa be vizsgálatra.
5. A zártkapus verseny teljes területén tilos a csoportosulás. Háromnál több személy csoportosulása nem megengedett.
6. Technikai értekezlet tartása nem megengedett, a lovasokat a szükséges tudnivalókról legfeljebb három fős csoportokban tájékoztatja egy tisztségviselő. Ezeken a tájékoztatókon csak a lovasok jelenhetnek meg. Amennyiben hangosbeszélő segítségével megoldható, hogy csoportosulás nélkül mindenki értesüljön a szükséges információkról, úgy a technikai értekezlet hangosbeszélőn keresztül is megtartható.
7. Egy versenyzőhöz legfeljebb 2 fő, előre regisztrált segítő léphet a versenyhelyszín és a versenytér területére. Többnapos verseny esetén a regisztráció a verseny teljes időtartamára vonatkozik, más személy regisztrációja tilos.
8. Adott versenynapon az összes regisztrált résztvevő létszáma a hivatalos személyzettel együtt nem haladhatja meg a 300 főt.
9. A versenyhelyszínen és a versenytéren csak a versenyzők, és segítőik, a tisztségviselők, szervezők, és a versennyel kapcsolatosan feladatot ellátó személyek lehetnek jelen.
10. A Magyar Lovassport Szövetség három tisztségviselője számára a verseny rendezője köteles regisztrációt és belépést biztosítani. A Magyar Lovassport Szövetség illetékes tisztségviselői bármikor jogosultak a zártkapus versenyek szabályainak betartását ellenőrizni.
11. A megfelelő ellenőrizhetőség érdekében a regisztrált személyeket -beleértve a technikai személyzetet is- karszalaggal vagy egyéb azonosítható módon (pl. fényképes akkreditáció) kell a versenyrendezőnek megjelölni.
12. A versenyhelyszínek összes bejáratát biztonságos módon le kell zárni és ellenőrizni a verseny alatt, közlekedésre csak egy, a lószállítók és a segítő autók számára kijelölt bejáratot kell szabadon hagyni.
13. A segítő autókat egyértelműen meg kell jelölni. Minden lovast legfeljebb egy segítő autó kísérhet.
14. A verseny rendezője köteles a regisztrált technikai személyzet létszámáról és betöltött tisztségükről a szakbizottság számára a versenyt megelőzően tájékoztatást adni.
15. A versenyrendező köteles a technikai személyzet számára eligazítást tartani a zárt kapus verseny lebonyolításának szabályairól. A versenyrendezőnek a szabályok betartását folyamatosan ellenőriznie kell.
16. A verseny rendezője kiemelt figyelmet kell fordítson a mosdók, zuhanyzók, közös helyiségek higiéniai állapotára. A mosdókban előírás a szappan és papír kéztörlő folyamatos biztosítása a verseny ideje alatt, illetve bárki által hozzáférhető kézfertőtlenítő kihelyezése a közös területeken
17. A rendező egyesület a verseny kiírásának felterjesztésével nyilatkozik, hogy vállalja az összes zártkapus versenyre vonatkozó szabállyal járó kötelezettséget, és felelős azok betartásáért.
18. A versenyzők a nevezésük leadásával elfogadják a zártkapus versenyekre vonatkozó összes előírást. A nevezés során a versenyzők nyilatkoznak, hogy sem ők, sem az általuk regisztrált személyek a versenyt megelőző 2 héten belül nem voltak külföldön és nem mutatják a Koronavírusra utaló betegség jeleit.
19. A szakbizottságoknak a 2. pontnak megfelelve kell a verseny napirendjét kialakítani.
20. Eredményhirdetéskor fizikai kontaktus nincs.
21. A versenyirodát úgy kell kialakítani, hogy csak szabadtérről lehessen ügyet intézni. A helyiségben kizárólag egyszerre egy fő tartózkodhat.
22. A versenyhelyszínen a nézőteret, lelátókat le kell lezárni. A regisztrált résztvevők számára sem szabad nézőteret kialakítani.
23. A vendéglátásra vonatkozó hatályos szabályokat a rendező az étterem üzemeltetőjével együtt köteles betartani.
24. A zártkapus versenyekre vonatkozó szabályok betartása a rendező klub és a versenyigazgató felelőssége. A szabályok megszegése esetén a rendező egyesület a Magyar Lovassport Szövetség Elnöksége által szankcionálható.
25. A versenyzők és a hozzájuk regisztrált résztvevők által a szabályok megsértése esetén a zsűri elnöke a versenyző további versenyzését (arra a napra vagy többnapos verseny esetén a teljes verseny időszakára) felfüggesztheti.
26. A zártkapus versenyeken mindenki saját felelősségére vesz részt.